Χριστιανός του Σλέσβιχ-Χόλσταϊν

Ο Χριστιανός (γερμ. Christian von Schleswig-Holstein-Sonderburg-Augustenburg, 22 Ιανουαρίου 1831 - 28 Οκτωβρίου 1917) του Οίκου του Σλέσβιχ-Χόλσταϊν-Σόντερμπουργκ ήταν πρίγκιπας του Σλέσβιχ-Χόλσταϊν.

Βιογραφία
Ο Φρειδερίκος Χριστιανός Κάρολος Αύγουστος γεννήθηκε στο Ανάκτορο Αουγκούστενμποργκ. Ήταν το έκτο (τέταρτο επιζήσαν) παιδί και ο τρίτος (δεύτερος επιζήσας) γιος του Χριστιανού Αυγούστου Β΄ του Σλέσβιχ-Χόλσταϊν-Σόντερμπουργκ-Αουγκούστενμπουργκ και της Λουίζας Σοφίας του Όλντενμπουργκ-Γκίλντενλεβε, κόρης του Χριστιανού Κορράδου του Ντένεσκιολντ-Σάμσε. Ήταν αδελφός του Φρειδερίκου Η΄ του Σλέσβιχ-Χόλσταϊν.

Το 1848 ο πατέρας του Χριστιανού αντιστάθηκε στις βλέψεις της Δανίας προς την προσάρτηση των δουκάτων του Σλέσβιχ και του Χόλσταϊν, τα οποία ήταν προσωπικές κτίσεις του βασιλιά της Δανίας, ενώ το Χόλσταϊν ήταν ακόμη μέλος της Γερμανικής Συνομοσπονδίας. Εντωμεταξύ, ο Φρειδερίκος Ζ΄ της Δανίας ήταν απίθανο να αποκτήσει τέκνα, γεγονός που θα σήμαινε την ανάρρηση του οίκου του Σλέσβιχ-Χόλσταϊν-Σόντερμπουργκ-Αουγκούστενμπουργκ στο Χόλσταϊν. Το 1852 κατά τη διάρκεια του Πρώτου Πολέμου του Σλέσβιχ, ο πρίγκιπας Χριστιανός ηγείτο της στρατιάς του Σλέσβιχ-Χόλσταϊν, αλλά αναγκάστηκε να υποχωρήσει έναντι των δανικών δυνάμεων και να διαφύγει μαζί με την οικογένειά του. Μετά το τέλος του πολέμου, σπούδασε στο Πανεπιστήμιο της Βόννης, όπου έγινε φίλος με τον διάδοχο πρίγκιπα Φρειδερίκο της Πρωσίας.

Το 1865 σε μια επίσκεψή του στο Κοβούργο γνώρισε την Ελένη, κόρη του Αλβέρτου της Σαξονίας-Κοβούργου-Γόθας και της Βικτωρίας του Ηνωμένου Βασιλείου. Η βασίλισσα Βικτωρία έψαχνε σύζυγο για την Ελένη και επέλεξε το Χριστιανό παρά τη διαφορά ηλικίας (ήταν δεκαπέντε χρόνια μεγαλύτερος της) και τη διχόνοια που προκάλεσε στην βρετανική βασιλική οικογένεια λόγω των επιβουλεύσεων της Δανίας (πατρίδας της Αλεξάνδρας, Πριγκίπισσας της Ουαλίας) και της Πρωσίας (υιοθετημένης πατρίδας της μεγαλύτερης αδελφής της Ελένης, Βικτωρίας) για την περιοχή του Σλέσβιχ-Χόλσταϊν.

Αρραβωνιάστηκαν 3 μήνες αργότερα υπό τον όρο που έθεσε η βασίλισσα Βικτωρία: το ζεύγος θα έμενε κοντά της στη Βρετανία. Λίγες μέρες πριν το γάμο, η βασίλισσα Βικτωρία του απένειμε τον τίτλο της Βασιλικής Υψηλότητας. Παντρεύτηκαν στο Κάστρο του Ουίνδσορ την 5η Ιουλίου 1866. Πολλοί καλεσμένοι επισήμαναν το γεγονός ότι ο Χριστιανός φαινόταν μεγαλύτερος και ο ίδιος είχε θεωρήσει ότι η Βικτωρία τον προόριζε για δικό της σύζυγο παρά για κάποια από τις κόρες της.Van der Kiste, p. 72 Αρχικά, το ζεύγος έμεινε στην Οικία Φρόγκμορ και έπειτα στην Αγροικία Κάμπερλαντ, κατοικίες στο Βασιλικό Πάρκο του Ουίνδσορ. Απέκτησαν έξι παιδιά, εκ των οποίων τα τέσσερα επιβίωσαν της παιδικής ηλικίας.

Δεν ήταν ποτέ δημοφιλής στο Ηνωμένο Βασίλειο. Έλαβε τιμητικά στρατιωτικούς βαθμούς καθώς και τον τίτλο του Δόκτορα του Πολιτικού Δικαίου από το Πανεπιστήμιο της Οξφόρδης.

Το 1891 έχασε το ένα μάτι του έπειτα από τον πυροβολισμό που δέχθηκε κατά λάθος από το γαμπρό του, Αρθούρο, Δούκα του Κόννωτ, σε κυνηγετική έξοδο.

Aπεβίωσε το 1917 στην Οικία Σόμμπεργκ στο Παλ Μαλ του Λονδίνου σε ηλικία 86 ετών. Ενταφιάστηκε στη Βασιλική Κρύπτη του Παρεκκλησίου του Αγίου Γεωργίου στο Κάστρο του Ουίνδσορ. Το 1928 η σορός του μεταφέρθηκε στο Βασιλικό Μαυσωλείο του Φρόγκμορ.

Οικογένεια
Νυμφεύτηκε το 1866 την Ελένη, κόρη του Αλβέρτου της Σαξονίας-Κοβούργου-Γόθας και της Βικτωρίας του Ηνωμένου Βασιλείου. Είχε έξι τέκνα:
 Χριστιανός Βίκτωρ (1867 - 1900), Πρίγκιπας του Σλέσβιχ-Χόλσταϊν.
 Αλβέρτος (1869 - 1931), τιτουλάριος Δούκας του Σλέσβιχ-Χόλσταϊν, είχε μια νόθα κόρη, την Βαλερία Μαρία του Σλέσβιχ-Χόλσταϊν (δεν έγινε ποτέ γνωστό το όνομα της μητέρας της).
 Ελένη Βικτωρία (1870 - 1948).
 Μαρία Λουίζα (1872 - 1956), παντρεύτηκε τον Αριβέρτο του Άνχαλτ. Δεν απέκτησαν παιδιά. Ο γάμος ακυρώθηκε το 1900.
 Χαράλδος (12 - 20 Μαΐου 1876).
 θνησιγενής γιος (7 Μαΐου 1877).

Παραπομπές

Πηγές
 Charles Mosley, editor-in-chief, Burke’s peerage & baronetage, 106th ed. Burke’s Peerage Ltd. 1999. ISBN 2-940085-02-1
 "Court Circular". The Times (36814). London. 8 July 1902. p. 10
 Cookson, R.T.C, ed. (1905), The Malvern Register 1865-1904, (Originally compiled by Laurence Sidney Milward & Edward Clifford Bullock) (2nd ed.), Malvern, UK: Malvern Advertiser, p. xvi, retrieved 29 August 2010 2009 reprint via Google books (Note: Google's authorship citation is inaccurate - see Internet Archive version for actual title page)

Κατηγορία:Οίκος του Σλέσβιχ-Χόλσταϊν-Σόντερμπουργκ